Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				26.-27.6.2012
Prijímajúca organizácia: 			Európska komisia 
Účel cesty:					Zasadnutie expertnej skupiny EÚ „Šport, zdravie, 
                                                                       účasť“   
Spôsob financovania: 		            Ministerstvo školstva, vedy, výskumu 
                                                                       a športu SR    

3. Rámcový program pobytu
27.06.2012
10,00 h – začiatok zasadnutia
úvodné slovo predsedu expertnej skupiny
schválenie programu zasadnutia
Témy:
1) Priority v politikách ohľadom zdraviu prospešných telesných cvičení a aktivít – návrh indikátorov a metodológie monitorovania implementácie Usmernenia EÚ o fyzickej aktivite (výstup 1)
2) Spolupráca so sektorom zdravotníctva (výstup 2)
3) Princípy v politikách podporujúcich aktívne starnutie
Záver (zhrnutie, aktuálne informácie z členských štátov, termín ďalšieho zasadnutia)
16,30 h – koniec zasadnutia
odchod delegácií

4. Všeobecné informácie k problematike
Problematika telesných cvičení a aktivít posilňujúcich zdravie predstavuje jednu z hlavných priorít  spolupráce členských štátov EÚ v oblasti športu na úrovni spoločenstva. Podpora tejto priority je zakotvená v dokumente EÚ „Rozvíjanie európskeho rozmeru v športe“ (2011), v ktorom sú vytýčené hlavné oblasti činnosti v rámci  jeho tematických kapitol, ktoré nadväzujú na Bielu knihu o športe (2007). Konkrétne kroky v rozvíjaní európskeho rozmeru v športe sú rozpracované v pracovnom pláne EÚ pre šport na roky 2011 – 2014, ktorý bol schválený uznesením Rady EÚ pre vzdelávanie, kultúru, mládež a šport na jej májovom zasadnutí v roku 2011. V rámci plánu sú okrem priorít a oblastí činnosti stanovené aj pracovné metódy a opatrenia. Na základe plánu v roku 2011 naštartovali svoju činnosť expertné skupiny EÚ (6), ktorých cieľom je vypracovať expertízy v jednotlivých prioritných oblastiach, ktoré poslúžia ako podklady pre tvorbu politík a rozhodnutí pre schvaľovacie orgány EÚ, ako aj členských štátov. Jednou z expertných skupín je aj expertná skupina EÚ „Šport, zdravie, účasť“, ktorá sa zaoberá problematikou podpory pohybových aktivít posilňujúcich zdravie prostredníctvom masového zapojenia sa ľudí do aktívneho športovania vo voľnom čase.
Podkladovým dokumentom pre prácu expertov v tejto expertnej skupine je dokument EÚ „Usmernenia EÚ o fyzickej aktivite - odporúčané politické opatrenia na podporu fyzickej aktivity posilňujúcej zdravie“ Ide o súhrn odporúčaní k téme „zdravie a šport“ nielen pre expertov, ale aj pre všetky rozhodovacie orgány členských štátov na všetkých úrovniach (národnej, regionálnej, miestnej) pri tvorbe politík a stratégií v oblasti športu.  
Na svojom 3. zasadnutí experti predložili návrhy výstupov v rámci troch dohodnutých tém uvedených v rámcovom programe tejto správy (b.3). Prvú tému - návrh  indikátorov  k implementácii Usmernenia EÚ o fyzickej aktivite členskými štátmi EÚ, rozpracovali  experti z Cypru, ktorí na zasadnutí predložili návrh svojich výstupov. Druhou témou ohľadom zintenzívnenia spolupráce sektoru športu a sektoru zdravotníctva, najmä zdravotných poisťovní, sa zaoberali experti z Nemecka. V rámci tejto témy bol zdôraznený význam uplatňovania prevencie v systéme zdravotného poistenia - aby zdravotné poisťovne  podporovali zdraviu prospešné aktivity a zdravý životný štýl občanov ako preventívne opatrenia, ktoré majú kladný vplyv na zníženie nákladov na liečbu civilizačných chorôb spôsobených sedavým spôsobom života. Téma aktívneho starnutia populácie prostredníctvom aktívneho životného štýlu seniorov, vrátane športových aktivít a telesných cvičení, bola podnetom pre odborníkov z Maďarska, ktorí vypracovali a prezentovali návrh princípov a odporúčaní pri tvorbe strategických a koncepčných dokumentov orgánov štátnej a verejnej správy za účelom lepšej starostlivosti o túto vekovú kategóriu občanov. Ku všetkým témam prebiehala diskusia v súvislosti k pripomienkami k návrhom výstupov. Po zapracovaní pripomienok návrhy budú predložené na ďalšom zasadnutí expertnej skupiny. Okrem toho budú zapracované aj písomné podnety členských štátov, ako aj výsledky dotazníkov.
Zástupca Európskej komisie informoval, že sa k aktuálnej téme „pohybové aktivity posilňujúce zdravie ľudí“ pripravuje rozsiahla štúdia. Taktiež zdôraznil, že okrem dokumentov EÚ k tejto téme treba vychádzať aj zo zistení a dokumentov Svetovej zdravotníckej organizácie, ktorá sa dlhodobo zaoberá skúmaním korelácie medzi nedostatkom telesnej aktivity a predčasným úmrtím, ako aj rozšírením civilizačných chorôb v celosvetovom meradle. V nedávnej štúdii Svetová zdravotnícka organizácia identifikovala nedostatok pohybových aktivít populácie v rozvinutých krajinách, najmä v európskom regióne, za štvrtý rizikový faktor, ktorý je zodpovedný za predčasné úmrtia.
Zhrnutie návrhov výstupov budú prezentované predsedom expertnej skupiny „Šport, zdravie, účasť“ p. Jeanom Françoisom Toussaintom na ďalšom zasadnutí pracovnej skupiny Rady EÚ pre šport, na ktorom sa pravidelne zúčastňujú okrem predstaviteľov členských štátov aj zástupcovia Rady EÚ a Európskej komisie. 
 
5. Stručné zhrnutie rokovania
          Na zasadnutí  boli predložené výstupy k trom témam, ktoré vypracovali experti z tejto expertnej skupiny počas polročného pôsobenia: 1) priority v politikách ohľadom zdraviu prospešných telesných cvičení a aktivít – návrh indikátorov a metodológie monitorovania implementácie Usmernenia EÚ o fyzickej aktivite, 2) spolupráca so sektorom zdravotníctva – so zdravotnými poisťovňami a rezortom zdravotníctva, 3) princípy v politikách podporujúcich aktívne starnutie populácie. Ohľadom výstupov prebiehala diskusia a na základe ďalších podnetov a pripomienok sa návrhy ďalej rozpracujú do záverečnej správy. Zdôraznená bola potreba väčšej podpory zdraviu prospešných telesných aktivít nielen ako deklarovanej priority v národných politikách a stratégiách v oblasti športu, ale aj ako reálnych aktivít s cieľom predchádzať civilizačným chorobám spôsobené sedavým spôsobom života. V tejto súvislosti bolo poukázané na pozitívny dopad takýchto preventívnych opatrení nielen na zdravotný stav populácie, ale aj na výdavky na liečbu zo systému zdravotného poistenia, t.j. na ich celkové zníženie. Odborníci v tejto oblasti sa zhodujú, že kladný ekonomický dopad prevencie by mal byť kľúčovým argumentom pri presadzovaní väčšej podpory zo strany zdravotných poisťovní. Zúčastnení sa zhodli, že v tejto oblasti je nevyhnutná medzirezortná súčinnosť (najmä s rezortom zdravotníctva), ale aj spolupráca so športovým hnutím a samosprávami, ktoré by mali byť výstupnými realizátormi zdraviu prospešných aktivít pre občanov. Okrem športových a zdraviu prospešných aktivít samosprávy majú vo svojej kompetencii aj prevádzkovanie a starostlivosť o športoviská, predovšetkým je nutné zabezpečiť prístup všetkých občanov do siete športovej a turistickej infraštruktúry vo vlastníctve, alebo zriaďovateľskej pôsobnosti miest, alebo obcí.   

6. Závery a odporúčané závery 
V oblasti podpory telesných a športových aktivít občanov podporujúcich zdravie rezort školstva, konkrétne sekcia štátnej starostlivosti o šport, by mal zintenzívniť spoluprácu s rezortom zdravotníctva, samosprávami a športovým hnutím na Slovensku. Zároveň je nutné zabezpečiť implementáciu kľúčových odporúčaní z Usmernenia EÚ o fyzickej aktivite do nových strategických a koncepčných dokumentov v oblasti športu. Ďalej sa podieľať na činnosti expertnej skupiny EÚ „Šport, zdravie, účasť“, prípadne vytvoriť spoločné fórum pre spoluprácu na národnej úrovni s dotknutými rezortmi a športovými subjektmi. 

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje v činnosti expertnej skupiny v rámci  EÚ a  takto má možnosť ovplyvniť tvorbu expertíz a odporúčaní EÚ, ktoré je možné uplatniť následne na národnej úrovni. Počas rokovaní boli získané informácie, ktoré budú využité pri tvorbe koncepcií a aktualizácii programu rozvoja športu.

8. Spôsob zverejnenia výsledkov ZPC, prenos získaných informácií
Informácie o zasadnutí boli postúpené v rámci sekcie štátnej starostlivosti o šport a zverejnené vo forme správy na internetovej stránke MŠVVŠ SR.

Súhlasím so zverejnením správy na internete.

Bratislava, 06.07.2012
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal.- GRS   ..............................................     

Ing. Elena Malíková – RO  ..................................................